Document ID: 31999D0799

Odločba Komisije
z dne 29. oktobra 1999
o novem programu statističnih tabel Skupnosti, ki jih je treba shraniti v Banki tabelarnih podatkov (BTP) sistema Eurofarm
(notificirano pod dokumentarno številko C(1999) 3455)
(1999/799/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 571/88 z dne 29. februarja 1988 o organiziranju statističnih raziskovanj Skupnosti o strukturi kmetijskih gospodarstev [1], kakor je bila nazadnje spremenjena z Odločbo Komisije 98/377/ES [2], in zlasti druge alinee točke 2 Priloge II Uredbe,
ob upoštevanju naslednjega:
(1) Z Odločbo 97/341/ES [3] je Komisija vzpostavila program tabel Skupnosti za Banko tabelarnih podatkov (BTP) sistema Eurofarm; ker so bile glavne spremembe seznama karakteristik, ki jih je treba popisati, določene v Odločbi Komisije 98/377/ES v zvezi s popisi Skupnosti o strukturi kmetijskih gospodarstev, predvidenih za leto 1999/2000; ker je zato treba vzpostaviti nov program tabel Skupnosti za Banko tabelarnih podatkov (BTP).
(2) Program tabel mora biti v skladu s točko 13 Priloge II k Uredbi (EGS) št. 571/88, ki navaja, da tabele v BTP ne smejo omogočati neposredne ali posredne identifikacije kmetijskih gospodarstev.
(3) Program tabel mora upoštevati vse večje potrebe uporabnikov podatkov, pri čemer se bolje odražajo njihove informacijske zahteve.
(4) Tabele za različne ravni agregacije morajo biti oblikovane na način, ki upošteva statistično zanesljivost rezultatov raziskovanja.
(5) V okviru reforme skupne kmetijske politike so potrebne dolge časovne vrste primerljivih podatkov, da bi lahko sledili usmeritvi razvoja strukture kmetij; dostop uporabnika do takih podatkov mora biti preprost in hiter. Zato morajo biti rezultati raziskovanj o strukturi kmetijskih gospodarstev Skupnosti, ki so bile opravljene v obdobju od leta 1988 do 1997, na voljo tudi v formatu novega programa tabel v bazi tabelarnih podatkov BTP.
(6) Ukrepi, predvideni v tej odločbi so v skladu z mnenjem Stalnega odbora za statistiko kmetijstva,
SPREJELA NASLEDNJO ODLOČBO:
Člen 1
1. Za popis strukture kmetijskih gospodarstev za leto 1999/2000 se v Prilogi k tej odločbi določi program tabel Skupnosti za Banko tabelarnih podatkov (BTP) sistema Eurofarm, kot je predvideno v Prilogi II k Uredbi (EGS) št. 571/88.
2. Za namen zagotovitve dolge časovne vrste primerljivih podatkov se prej navedeni novi program tabel uporablja tudi za podatke, ki so bili zbrani v okviru raziskovanj Skupnosti o strukturi kmetijskih gospodarstev v letih 1989/90, 1993, 1995 in 1997. Te dodatne tabele za predhodna raziskovanja so sestavni del novega programa tabel in bodo vključene tudi v bazo tabelarnih podatkov BTP sistema Eurofarm.
Člen 2
1. Statistične informacije, shranjene v Banki tabelarnih podatkov (BTP), so uporabnikom na voljo šele, ko Statistični urad Evropskih skupnosti v povezavi z državami članicami ugotovi, da so v skladu z merili in pravili o statistični zaupnosti in zanesljivosti, ki jih določi skupaj z državami članicami.
2. Tabele, omenjene v členu 1 in ad hoc tabele, opredeljene v točki 15 Priloge II k Uredbi (EGS) št. 571/88, se sprva shranijo v posebno polje Banke tabelarnih podatkov (BTP), dostop do katerega imajo samo Statistični urad Evropskih skupnosti in statistične službe držav članic za tabele, ki se nanašajo na njihove države.
3. Ad hoc tabele, katerih statistično zaupnost in zanesljivost so zagotovile pristojne službe držav članic, se lahko vključijo tudi v Banko tabelarnih podatkov (BTP), če so splošnega interesa.
Člen 3
Ta odločba je naslovljena na države članice.
V Bruslju, dne 29. oktobra 1999

Labels: 12
15
19
6